b"\n_START_ARTICLE_\nJohannes Johannesen\n_START_SECTION_\nKlubbkarri\xc3\xa8re\n_START_PARAGRAPH_\nJohannesen spilte p\xc3\xa5 aldersbestemte juniorlag i Viking Hockey frem til barne- og ungdomsavdelingen ble lagt ned i 2012/13-sesongen. Han byttet deretter over til Stavanger Oilers ungdomsavdeling og spilte her for U18- og U20-lagene for mesteparten av 2014/15-sesongen. Han fikk sin A-lagsdebut for Oilers i 2014/15-sesongen og spilte i alt 19 kamper den sesongen samt \xc3\xa9n kamp i Champions Hockey League. Han var en avn\xc3\xb8kkelspillerne p\xc3\xa5 U20-laget som tok NM-s\xc3\xb8lv. Ved avslutningen av sesongen ble han norgesmester for f\xc3\xb8rste gang med Stavanger Oilers. Den 22. mai 2015 ble det kjent at Johannesen hadde signert en to-\xc3\xa5rskontrakt med Oilers som innebar at han skulle flyttes permanent opp p\xc3\xa5 A-laget._NEWLINE_Johannesen var i f\xc3\xb8rste omgang tiltenkt en rolle som 7. back for 2015/16-sesongen, men sterke prestasjoner i l\xc3\xb8pet av h\xc3\xb8sten f\xc3\xb8rte imidlertid til at han fikk stadig mer tillit av trener Petter Thoresen. Tidlig i 2015/16-sesongen flyttet opp til f\xc3\xb8rsterekka i back-par med Henrik Solberg. Den 14. november 2015 scoret Johannesen sitt f\xc3\xb8rste m\xc3\xa5l for Oilers i en 3\xe2\x88\x921-seier over V\xc3\xa5lerenga og ble k\xc3\xa5ret til banens beste spiller. Etter kampen sa backmakker Solberg at \xc2\xabhan er bare 18 \xc3\xa5r, men det ser ut som han har spilt i ligaen i 30 \xc3\xa5r\xc2\xbb. Som en av b\xc3\xa6rebjelkene i laget spilte han alle kampene han var tilgjengelig i, og hadde ved sesongslutt vunnet sitt andre NM-gull. Han ble ogs\xc3\xa5 k\xc3\xa5ret til GET-ligaens Rookie of the Year._NEWLINE_Hans modne tiln\xc3\xa6rming til hockeyen, fysiske form og ferdigheter vekket snart interesse fra NHL-speidere. Da NHL Central Scouting presenterte sin midtsesongrangering i januar 2016 var Johannesen rangert p\xc3\xa5 en 70.-plass blant europeiske utespillere. Under den andre kampen i semifinaleserien mellom Oilers og Storhamar den 30. mars var Mats Hallin, sjef for NHL-laget Chicago Blackhawks' Europa-speiding, til stede, og etter kampen kunne Johannesen bekrefte at han var i samtale med klubben: \xc2\xabJeg fikk inntrykk av at han var imponert og likte det han s\xc3\xa5. Vi snakket om kampen og han ga meg r\xc3\xa5d. Han sa det var kult \xc3\xa5 se meg [...] Han sa han hadde nummeret til agenten min\xc2\xbb.\n_START_SECTION_\nLandslagskarriere\n_START_PARAGRAPH_\nJohannesen har spilte flere kamper for aldersbestemte landslag og ble beste norske spiller under U18-VM i Ungarn i 2015._NEWLINE_Johannesen spilte for f\xc3\xb8rste gang p\xc3\xa5 A-landslaget i Metal Challenge i perioden 11.-13. februar 2016. Han ble tatt ut til Norges tropp til Ishockey-VM 2016 i Russland. Han debuterte offisielt for A-landslaget den 7. mai ved 0\xe2\x88\x923 tapet til Danmark i \xc3\xa5pningskampen, hvor han i alt spilte 11:42 minutter. Johannesen scoret sitt f\xc3\xb8rste VM-m\xc3\xa5l i sin tredje VM-kamp mot Kasakhstan ved \xc3\xa5 sende Norge i ledelsen med 1\xe2\x88\x920. Kristian Forsberg vant en dropp, og unggutten banket pucken i m\xc3\xa5l p\xc3\xa5 et lavt skudd fra bl\xc3\xa5linjen."